Coreea de Nord a lansat o rachetă balistică intercontinentală (ICBM), luni, la câteva ore după ce a condamnat manevrele de "război" ale SUA, au anunțat Coreea de Sud și Japonia, potrivit Reuters.
Racheta are capacitatea de a călători peste 15.000 de kilometri, ceea ce poate însemna că ar putea ajunge inclusiv în țari ca Japonia sau SUA, au explicat oficialii niponi.
Consiliul de Securitate Națională din Coreea de Sud spune că a fost vorba despre o rachetă cu combustibil solid și a condamnat lansarea drept un act de destabilizare care ignoră avertismentele internaționale și multiplele rezoluții ale Consiliului de Securitate al ONU.
Președintele din Coreea de Sud, Yoon Suk Yeol, a dispus sporirea operațiunilor de "descurajare nucleară".
Este a cincea lansare de ICBM pe care o realizează Phenianul în 2023. Tot luni, la Beijing, a avut loc o întrevedere la nivel înalt între oficiali chinezi și nord-coreeni. China, cel mai apropiat aliat pentru Coreea de Nord, și a refirmat angajamentul de a aprofunda cooperarea și spune că discuțiile au vizat chestiuni de "preocupare comună".
Ca membru permanent al Consiliului de Securitate al ONU, China a susținut până în 2017 toate rezoluțiile cu sancțiuni pentru Coreea de Nord din cauza dezvoltării de armament, dar de atunci a refuzat să susțină și alte sancțiuni, spunând că astfel de măsuri sporesc tensiunile.
Racheta de luni a fost trasă dintr-o zonă de lângă Phenian spre marea de pe coasta estică a Nordului și a zburat în jur de 1.000 de kilometri, a precizat Statul Major al armatei din Coreea de Sud.